Document ID: 31978R1998

KOMISSION ASETUS (ETY) N:o 1998/78, annettu 18 päivänä elokuuta 1978, sokerialan varastointikustannusten korvausjärjestelmän soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 19 päivänä joulukuuta 1974 annetun neuvoston asetuksen (ETY) N:o 3330/74 [1], sellaisena kuin se on viimeksi muutettuna asetuksella (ETY) N:o 1396/78 [2], ja erityisesti sen 8 artiklan 3 kohdan,
[1] EYVL N:o L 359, 31.12.1974, s. 1
[2] EYVL N:o L 170, 27.6.1978, s. 1
sekä katsoo, että
sokerialan varastointikustannusten korvausta koskevista yleisistä säännöistä 20 päivänä kesäkuuta 1977 annetussa neuvoston asetuksessa (ETY) N:o 1358/77 [3], sellaisena kuin se on muutettuna asetuksella (ETY) N:o 1397/78 [4], säädetään varastointikustannusten korvauksesta sekä kaikille peruskiintiön saaneille sokerinvalmistajille ja sokerinpuhdistajille että kaikille tomusokerin, palasokerin ja kandisokerin valmistajille tai erikoistuneille kauppiaille, jotka ovat sen jäsenvaltion hyväksymiä, jonka alueelle heidän yrityksensä ovat sijoittautuneet; tällä alalla sovellettavista yksityiskohtaisista säännöistä on säädetty sokerialan varastointikustannusten korvausjärjestelmän soveltamista koskevista yksityiskohtaisista säännöistä 9 päivänä maaliskuuta 1970 annetussa komission asetuksessa (ETY) N:o 442/70 [5], sellaisena kuin se on viimeksi muutettuna asetuksella (ETY) N:o 1465/77 [6]; asetusta (ETY) N:o 442/70 on jo muutettu useita kertoja, ja lisämuutokset ovat osoittautuneet tarpeellisiksi ottaen huomioon erityisesti asetuksen (ETY) N:o 3330/74 8 artiklassa säädetyn järjestelmän laajentamisen sokerin jähmettämisen jälkeen saatuihin siirappeihin; tämän vuoksi on erityisesti selvyyden vuoksi tärkeää yhdistää varastointikustannusten korvausten soveltamista koskevat yksityiskohtaiset säännöt uudeksi asetukseksi,
[3] EYVL N:o L 156, 25.6.1977, s. 4
[4] EYVL N:o L 170, 27.6.1978, s. 3
[5] EYVL N:o L 55, 10.3.1970, s. 10
[6] EYVL N:o L 162, 1.7.1977, s. 1
korvauksen myöntäminen näiden ammattien edustajille edellyttää tomusokerin, palasokerin ja kandisokerin valmistajan sekä erikoistuneen kauppiaan käsitteiden määrittelemistä; tämän vuoksi olisi määriteltävä puolueettomat arviointiperusteet, erityisesti merkittävään varastointiin osallistumisen osalta,
sen varmistamiseksi, että näiden toimien mahdollista kehitystä ei ehkäistäisi, olisi hyväksyttävä kaikki hakijat, jotka todennäköisesti tulevaisuudessa täyttävät vaaditut edellytykset, ja säädettävä muiden jäsenvaltioiden tietyin edellytyksin myöntämän hyväksynnän tunnustamisesta yksittäisessä jäsenvaltiossa,
väärinkäytön välttämiseksi hyväksyntä on peruutettava tarvittaessa taannehtivasti, jos myöntämisen edellytyksiä ei ole täytetty,
asetuksen (ETY) N:o 1358/77 mukaisesti korvaus myönnetään ainoastaan enimmäiskiintiön rajoissa tuotetuille valkoisen sokerin ja raakasokerin määrille, jotka on varastoitu sen jäsenvaltion hyväksymään varastoon, jonka alueella varasto sijaitsee; tämän vuoksi on osoittautunut tarpeelliseksi rajoittaa hyväksyntä jäsenvaltioiden valvontamahdollisuuksien mukaan ja velvoittaa korvauksen saaja helpottamaan tätä valvontaa,
olisi täsmennettävä, että etuuskohtelun alainen sokeri voi saada varastointikustannusten korvauksen vasta tuonnin tullimuodollisuuksien hoitamisen jälkeen ja jos se on varastoitu hyväksyttyyn varastoon,
raakasokerin korvauksen ja maksun laskutapa ei saa vääristää tämän sokerin ja valkoisen sokerin välistä kilpailua; tämän vuoksi raakasokeri olisi ilmaistava valkoisena sokerina ottaen huomioon asianomaisen jäsenvaltion valinnan mukaan joko raakasokerin vakiolaadusta ja yhteisön rajanylityspaikasta sokerialan cif-hintojen laskemiseksi 9 päivänä huhtikuuta 1968 annetussa neuvoston asetuksessa (ETY) N:o 431/68 [7] määritellyn saannon tai kiinteän saannon kaava,
[7] EYVL N:o L 89, 10.4.1968, s. 3
tiettyjen, myöhemmin valvonnassa jähmeäksi sokeriksi muutettavien siirappien sisällyttäminen varastointikustannusten korvausjärjestelmään asetuksen (ETY) N:o 3330/74 8 artiklan 1 kohdan ensimmäisen alakohdan kolmannen luetelmakohdan mukaisesti edellyttää näiden siirappien varastoimista erityissäiliöihin; näiden siirappien korvaus ja maksu olisi laskettava jäsenvaltioiden valinnan mukaan joko todellisen saannon tai erotettavissa olevan sokerin pitoisuuden perusteella; erotettavissa olevan sokerin pitoisuus määritetään sokerialan kiintiöjärjestelmän soveltamista koskevista tietyistä tarvittavista yksityiskohtaisista säännöistä 12 päivänä maaliskuuta 1973 annetun komission asetuksen (ETY) N:o 700/73 [8] , sellaisena kuin se on muutettuna asetuksella (ETY) N:o 1573/76 [9] , 1 artiklan 5 kohdassa yhteisöä varten yhdenmukaisesti vahvistetun menettelyn mukaisesti; jähmeästä sokerista liuottamalla saatujen siirappien osalta, mukaan lukien suoraan raakasokerista saadut siirapit, olisi säädettävä sakkaroosipitoisuuden laskemisen mahdollistavan kaavan käytöstä,
[8] EYVL N:o L 67, 14.3.1973, s. 12
[9] EYVL N:o L 172, 1.7.1976, s. 52
on tarpeen täsmentää, että maku- tai väriaineiden käytöstä tai tietyistä sekoittamistoimenpiteistä seuraa saadun tuotteen jääminen varastointikustannusten korvaamisen ulkopuolelle,
asetuksen (ETY) N:o 1358/77 3 artiklan 2 kohdassa säädetään, että tietyissä erityisolosuhteissa voidaan antaa erityissäännöksiä kuukauden alussa kuljetettavana olevan sokerin osalta; tällaiset erityisolosuhteet koskevat Ranskan merentakaisissa departementeissa tuotettuja raakasokereita siitä syystä, että kyseinen tuotanto kulutetaan lähes kokonaisuudessaan muualla; näiden departementtien ja Euroopan välinen pitkä etäisyys vaatii useita viikkoja kestävää kuljetusta; näin ollen ei yleensä voida välttää sitä, että näitä sokereita kuljetetaan kalenterikuukauden ensimmäisenä päivänä, korvaus olisi siten rajattava kuukautta lyhyempään aikaan; kuljetettaessa sokeria yhdestä hyväksytystä varastosta toiseen saman jäsenvaltion hyväksymään varastoon olisi säädettävä vastaavasti samankaltaisesta järjestelmästä kuin Ranskan merentakaisista departementeista lähtöisin olevaan ruokosokeriin sovellettava järjestelmä,
maksujen perimiseksi olisi täsmennettävä, milloin nämä erääntyvät,
asianomaisen voidessa varastoida erilaista alkuperää olevia sokereita, olisi tarpeen säätää tarkoista valvontaa ja kirjanpitoa koskevista säännöistä; olisi myös säädettävä huomioon otettavien määrien määrittämistä koskevista yksityiskohtaisista säännöistä,
sen varmistamiseksi, että jäsenvaltio voisi toteuttaa vaaditun valvonnan ja tehdä ajoissa kutakin asianomaista koskevan tilityksen, olisi säädettävä jokaisen asianomaisen velvoitteesta toimittaa jäsenvaltiolle kaikki tarvittavat tiedot,
edunsaajien olisi voitava nostaa korvaukset mahdollisimman pian; olisi siis säädettävä näiden pikaisesta maksamisesta,
jäsenvaltioiden erilaisen kohtelun välttämiseksi olisi vahvistettava korvausten maksupäivät; hallinnollisista ja taloudellisista syistä olisi säädettävä vastaavista päivistä varastointimaksujen suorittamisen osalta,
taloudellisista syistä olisi tarvittaessa sallittava käsite "hyväksytty valmistajan varasto" myös vuokralle otettujen varastojen osalta, jos nämä ovat kyseisen jäsenvaltion hyväksymiä, tämä tapaus edellyttää kyseisen jäsenvaltion ennakolta suostumusta lukuun ottamatta tapauksia, joissa tilaussopimus, jonka mukaisesti varasto vuokrataan, on jo hyväksytty asetuksen (ETY) N:o 700/73 3 artiklan 2 a kohdan mukaisesti,
asetuksen (ETY) N:o 1358/77 5 artiklan nojalla korvauksen määrää vahvistettaessa otetaan huomioon rahoituskustannukset; tämän vuoksi varastointikustannusten korvausta ei tulisi myöntää, jos sokeri saa tuen ennakkorahoitusta, josta on säädetty täydentävistä yleisistä säännöistä vientitukien myöntämiseksi yhtenäishintajärjestelmään kuuluville, sellaisinaan tai tiettyinä perustamissopimuksen liitteeseen II kuulumattomina tavaroina viedyille tuotteille 4 päivänä maaliskuuta 1969 annetussa neuvoston asetuksessa (ETY) N:o 441/69 [10], sellaisena kuin se on viimeksi muutettuna asetuksella (ETY) N:o 1181/72 [11],
[10] EYVL N:o L 59, 10.3.1969, s. 1
[11] EYVL N:o L 130, 7.6.1972, s. 15
varastointikustannusten korvaus koskee ainoastaan enimmäiskiintiön rajoissa tuotettuja asetuksen (ETY) N:o 3330/74 8 artiklassa tarkoitettuja valkoisen sokerin, raakasokerin ja siirapin määriä; siinä tapauksessa, että mainitun asetuksen 30 artiklaa ei sovelleta, enimmäiskiintiön mahdollisesti ylittävät sokerimäärät tulevat tietoon kuitenkin vasta sokerin markkinointivuoden loppupuolella; tämän vuoksi valmistajat ovat voineet saada väärin perustein korvauksia; kyseisille määrille maksettujen korvausten palauttamisesta olisi siten säädettävä, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Jäsenvaltioiden on annettava asetuksen (ETY) N:o 1358/77 2 artiklan 1 kohdassa tarkoitettu hyväksyntä kaikille tomusokerin, palasokerin tai kandisokerin valmistajille tai erikoistuneille kauppiaille, joita tämän asetuksen mukaisesti pidetään sellaisina.
Sen jäsenvaltion, jonka alueelle asianomainen tai hänen toimipaikkansa on sijoittautunut, on myönnettävä hyväksyntä.
2. Tässä asetuksessa tarkoitetaan:
a) "tomusokerin, palasokerin tai kandisokerin valmistajalla" sitä,
- joka tuottaa käsittelemättömästä sokerista yksinomaan yhteisen tullitariffin nimikkeisiin 17.01 ja 17.02 kuuluvia sokereita, joilla on käyttöön otetusta sokerista poikkeavia aineellisia ominaisuuksia,
- jonka hyväksytyissä varastoissa jokaisen kuukauden lopussa todettujen varastojen keskiarvo on vähintään 200 tonnia sokerin markkinointivuoden aikana;
b) "erikoistuneena kauppiaana" sitä,
- jonka toiminnan olennainen osa on sokerin tukkukauppa ja joka ostaa sokerin markkinointivuotta kohti vähintään 10 000 tonnia yhteisön sokeria tai etuuskohtelun alaista sokeria tai molemmista koostuvan vastaavan määrän ja myy sen edelleen sellaisenaan,
- joka ei harjoita sokerin vähittäiskauppaa,
- jonka hyväksytyissä varastoissa jokaisen kuukauden lopussa todettujen varastojen keskiarvo on vähintään 500 tonnia sokerin markkinointivuoden aikana.
3. Hyväksyntä annetaan kaikille hakijoille, jotka todennäköisesti tulevaisuudessa täyttävät 2 kohdassa tarkoitetut edellytykset riippumatta siitä, ovatko he aikaisemmin täyttäneet nämä edellytykset.
Hyväksyntä on voimassa sen myöntämiskuukautta seuraavan kuukauden alusta.
4. Hyväksyntä peruutetaan, jos 2 kohdassa tarkoitetut edellytykset eivät täyttyneet edellisen sokerin markkinointivuoden osalta, paitsi jos ilmenee, että asianomainen todennäköisesti täyttää nämä edellytykset kuluvan markkinointivuoden osalta.
5. Muuten kuin ylivoimaisen esteen sattuessa hyväksyntä peruutetaan sen markkinointivuoden alusta, jonka aikana:
- tomusokerin, palasokerin ja kandisokerin valmistajien hyväksytyissä varastoissa kyseisen markkinointivuoden jokaisen kuukauden lopussa todettujen varastojen keskiarvo on vähemmän kuin 160 tonnia,
- erikoistuneen kauppiaan hyväksytyissä varastoissa kyseisen markkinointivuoden jokaisen kuukauden lopussa todettujen varastojen keskiarvo on vähemmän kuin 400 tonnia.
Tässä tapauksessa jäsenvaltion on vaadittava asianomaista palauttamaan kyseisen ajanjakson varastointikustannusten korvauksena maksetut summat.
2 artikla
1. Jokainen, jolla on tietyssä jäsenvaltiossa oikeus saada korvausta varastointikustannuksista, tunnustetaan sellaiseksi myös toisessa jäsenvaltiossa hakemuksesta, jonka asianomainen esittää viimeksi mainitun toimivaltaisille viranomaisille.
2. Edellä 1 kohdassa tarkoitetussa tapauksessa oikeus saada korvausta varastointikustannuksista rajataan kuukausiin, joiden aikana korvaukseen oikeuttava sokerimäärä on vähintään 150 tonnia kuukaudessa.
3 artikla
1. Jäsenvaltiot eivät saa antaa asetuksen (ETY) N:o 1358/77 3 artiklan 1 kohdassa tarkoitettua hyväksyntää kuin sellaisille varastoille, joissa ne kykenevät toteuttamaan tarpeellisen valvonnan, ja jos sokerin tai siirappien omistaja takaa jatkuvasti valvonnan mahdollisuuden.
2. Jos sokeri tai siirappi siirretään ylivoimaisen esteen vuoksi hyväksytystä varastosta hyväksymättömään varastoon, kyseisen jäsenvaltion on annettava tilapäinen hyväksyntä jälkimmäiselle varastolle.
4 artikla
Oikeuden saada korvausta etuuskohtelun alaisen sokerin varastointikustannuksista saa vasta sen jälkeen, kun tuonnin tullimuodollisuudet on täytetty ja kyseinen sokeri on varastoitu hyväksyttyyn varastoon.
5 artikla
Korvausta ja maksuja laskettaessa otetaan huomioon sokerin nettopaino.
6 artikla
Valkoisen sokerin korvausten ja maksujen määrät ovat voimassa 100:aa kilogrammaa kohti kyseisen valkoisen sokerin laadusta riippumatta.
7 artikla
Raakasokerin korvauksia ja maksuja laskettaessa tämä sokeri muutetaan valkoiseksi sokeriksi jollakin seuraavassa esitetyistä menetelmistä kyseisen jäsenvaltion valinnan mukaan:
a) asetuksen (ETY) N:o 431/68 1 artiklan mukaan todetun kyseisen sokerin saannon perusteella
tai
b) raa'an ruokosokerin osalta kertomalla raakasokerin määrä kertoimella 0,96
tai
c) raa'an juurikassokerin osalta kertomalla raakasokerin määrä kertoimella 0,92.
Jäsenvaltio ei voi muuttaa valintaansa sokerin markkinointivuoden aikana.
8 artikla
1. Asetuksen (ETY) N:o 3330/74 8 artiklan 1 kohdan ensimmäisen alakohdan kolmannessa luetelmakohdassa tarkoitettujen ennen sokerin jähmettämistä saatujen siirappien korvaus ja maksu lasketaan niiden erotettavissa olevan sokerin pitoisuuden perusteella.
Erotettavissa olevan sokerin pitoisuus määritetään asetuksen (ETY) N:o 700/73 1 artiklan 5 kohdan säännösten mukaan. Jäsenvaltiot voivat myös määrittää tämän pitoisuuden todellisen saannon perusteella. Jäsenvaltio ei voi muuttaa valintaansa sokerin markkinointivuoden aikana.
2. "Ennen sokerin jähmettämistä saaduilla siirapeilla" tarkoitetaan yhteisen tullitariffin alanimikkeeseen 17.02 D II kuuluvia siirappeja, jotka myöhemmin jalostetaan jähmeäksi sokeriksi tullivalvonnassa tai vastaavat takuut antavassa hallinnollisessa valvonnassa ja varastoidaan sokerinvalmistuslaitoksista erillisiin erityissäiliöihin.
3. Asetuksen (ETY) N:o 3330/74 8 artiklan 1 kohdan ensimmäisen alakohdan neljännessä luetelmakohdassa ja toisen alakohdan neljännessä luetelmakohdassa tarkoitettuja jähmeästä sokerista liuottamalla saatuja siirappeja koskeva korvaus lasketaan niiden sakkaroosipitoisuuden perusteella. Tätä tarkoitusta varten sakkaroosipitoisuus, lisättynä tarvittaessa muiden sakkaroosiksi muutettujen sokereiden pitoisuudella, on kokonaissokeripitoisuus, joka saadaan soveltamalla Lanen ja Eynonin menetelmää (kuparin pelkistysmenetelmä) Clerget-Herzfeldin mukaan invertoituun liuokseen. Tällä menetelmällä todettu kokonaissokeripitoisuus muutetaan sakkaroosiksi kertomalla se kertoimella 0,95.
4. Asetuksen (ETY) N:o 3330/74 8 artiklan 1 kohdan toisen alakohdan viidennessä luetelmakohdassa tarkoitettuja suoraan etuuskohtelun alaisesta raakasokerista saatuja siirappeja koskeva korvaus ja maksu lasketaan 3 kohdassa osoitetulla tavalla.
9 artikla
Heti kun
- sokeriin tai siirappiin lisätään maku- tai väriainetta,
tai
- siirappi sekoitetaan muun kuin asetuksen (ETY) N:o 3330/74 8 artiklassa tarkoitetun tuotteen kanssa,
tai
- sokeri sekoitetaan muun kuin kyseisessä artiklassa tarkoitetun tuotteen kanssa siten, että seos ei enää vastaa mainitun asetuksen 1 artiklassa tarkoitettuja valkoisen sokerin tai raakasokerin määritelmiä,
saatu tuote ei enää saa korvausta.
10 artikla
1. Varastointikustannusten korvaus myönnetään Ranskan merentakaisista departementeista lähtöisin olevalle ruokosokerille, joka on merikuljetuksessa kuukauden ensimmäisenä päivänä kello 0.00 ja joka perille saavuttuaan varastoidaan hyväksyttyyn varastoon.
Korvaus myönnetään ainoastaan asetuksen (ETY) N:o 1358/77 2 artiklan 1 kohdassa tarkoitetuille edunsaajille, jotka ovat sokerin omistajia edellisessä alakohdassa tarkoitetun varastoinnin ajankohtana.
2. Edellä 1 kohdassa tarkoitetun sokerin osalta korvaus rajataan kuitenkin kuukauden kolmea neljännestä vastaavaan aikaan.
11 artikla
1. Varastointikustannusten korvaus myönnetään, kun hyväksytystä varastosta lähtöisin oleva raakasokeri tai valkoinen sokeri on kuljetuksessa jäsenvaltion alueella muulla kuin 10 artiklassa tarkoitetulla tavalla kuukauden ensimmäisenä päivänä kello 0.00 ja kun sokeri perille saavuttuaan varastoidaan toiseen saman jäsenvaltion hyväksymään varastoon.
2. Asetuksen (ETY) N:o 1358/77 4 artiklan 2 kohdassa tarkoitettua varastointikustannusten korvauksen saavaa määrää laskettaessa 1 kohdassa tarkoitettuja sokereita pidetään varastoituina sekä lähtövarastoon kuukauden viimeisenä päivänä kello 24.00 että saapumisvarastoon kello 0.00 seuraavan kuukauden ensimmäisenä päivänä.
12 artikla
1. Asetuksen (ETY) N:o 3330/74 8 artiklan 1 kohdan kolmannen alakohdan a alakohdassa tarkoitettujen tuotteiden osalta maksu erääntyy niiden myyntiajankohtana.
Siltä osin kuin maksu ei jo ole erääntynyt, myyntinä pidetään maksua koskevia summia laskettaessa:
a) sokerin poistumista tehtaasta, jossa se on valmistettu, jos tätä sokeria ei viedä hyväksyttyyn sokerin valmistajan saman jäsenvaltion alueella sijaitsevaan varastoon;
b) sokerin poistumista hyväksytystä valmistajan varastosta; sokerin siirtämistä saman valmistajan yhdestä hyväksytystä varastosta toiseen saman jäsenvaltion alueella sijaitsevaan hyväksyttyyn varastoon ei kuitenkaan pidetä myyntinä;
c) sokerin omistusoikeuden siirtämistä ilman, että sokeri poistuu hyväksytystä valmistajan varastosta;
d) sitä, että valmistaja jalostaa sokerin ja siirapit muiksi kuin yhteisen tullitariffin nimikkeeseen 17.01 kuuluviksi tuotteiksi;
e) maku- tai väriaineiden lisäämistä sokeriin tai siirappeihin tai sokerin tai siirappien sekoittamista muihin kuin asetuksen (ETY) N:o 3330/74 8 artiklassa tarkoitettuihin tuotteisiin siten, että tämä seos ei 9 artiklan mukaisesti enää voi saada varastointikustannusten korvausta;
f) sokerin denaturointia;
g) siirappien poistumista 8 artiklan 2 kohdassa tarkoitetuista valmistajan säiliöistä omistusoikeuden siirron vuoksi;
h) sokereiden tai siirappien asettamista yhteen asetuksen (ETY) N:o 441/69 2 ja 3 artiklassa tarkoitettuun järjestelmään.
2. Asetuksen (ETY) N:o 3330/74 8 artiklan 1 kohdan kolmannen alakohdan b alakohdassa tarkoitetun etuuskohtelun alaisen sokerin maksu erääntyy tuontipäivänä. Tuontipäivänä pidetään päivää, jona tuonnin tullimuodollisuudet täytetään.
3. Asetuksen (ETY) N:o 3330/74 8 artiklan 1 kohdan kolmannen alakohdan c alakohdassa tarkoitetun etuuskohtelun alaisen sokerin maksu erääntyy sokerin puhdistamiskuukauden lopussa siltä osin kuin se ei jo ole erääntynyt.
Etuuskohtelun alaisen puhdistettavaksi tuodun mutta myöhemmin kuitenkin sellaisenaan myydyn sokerin maksu erääntyy ajankohtana, jona tuonnin tullimuodollisuudet on täytetty.
4. Valkoisen sokerin tai raakasokerin myyntiä interventioelimelle ei pidetä 1 kohdassa tarkoitettuna myyntinä. Tämän sokerin maksu erääntyy interventioelimen maksettavaksi, kun tämä myy sen edelleen.
13 artikla
1. Jokaisen korvaukseen oikeutetun on ilmoitettava asianomaiselle jäsenvaltiolle viimeistään jokaisen kuukauden 15 päivänä:
a) kaikki nettopainona ilmaistut sokeri- ja siirappimäärät, jotka saavat korvauksen ja jotka ovat tämän varastossa kello 24.00 ilmoituskuukautta edeltävän kuukauden viimeisenä päivänä;
b) tämän asetuksen 10 ja 11 artiklassa tarkoitetut määrät;
c) edellä a ja b alakohdassa tarkoitettujen määrien jakautuminen niiden eri varastojen mukaan, joihin asianomainen varastoi sokerinsa ja siirappinsa, ja yhteisön sokerin ja etuuskohtelun alaisen sokerin kesken.
2. Jos ilmoitettu lopullinen varasto poikkeaa seuraavan kuukauden alkuvarastosta, jälkimmäisestä on tehtävä erillinen ilmoitus.
3. Jokaisen valmistajan on ilmoitettava samaan aikaan kuin 1 kohdassa tarkoitetut tiedot ilmoituskuukautta edeltävän kuukauden aikana luovutetut ja enimmäiskiintiön rajoissa tuotetut määrät.
4. Jokaisen sellaisenaan myydyn etuuskohtelun alaisen sokerin tuojan on ilmoitettava samaan aikaan kuin 1 kohdassa tarkoitetut tiedot ilmoituskuukautta edeltävän kuukauden aikana tuodut ja 12 artiklan 2 kohdassa tarkoitetut määrät.
5. Jokaisen etuuskohtelun alaisen sokerin puhdistajan on ilmoitettava samaan aikaan kuin 1 kohdassa tarkoitetut tiedot ilmoituskuukautta edeltävän kuukauden aikana puhdistetut, 12 artiklan 3 kohdassa tarkoitetut määrät.
6. Jäsenvaltiot voivat vaatia lisätietoja ja siirtää 1 kohdassa tarkoitettua aikarajaa enintään 5 päivällä.
14 artikla
1. Jokaisen korvaukseen oikeutetun, joka varastoi samaan varastoon sekä korvaukseen oikeutettua että tätä oikeutta vailla olevaa sokeria, on esitettävä todiste siitä, että hänellä on kyseinen oikeus edellisen sokerin osalta. Samaa sääntöä sovelletaan vastaavasti maksuun.
Tässä tapauksessa kyseisen jäsenvaltion on tehtävä asianomaiselle sokerille tullitarkastus tai vastaavat takeet antava hallinnollinen tarkastus.
2. Jos valmistaja tai puhdistaja varastoi samaan varastoon samanaikaisesti yhteisön sokeria ja etuuskohtelun alaista sokeria voimatta erottaa niitä toisistaan, näiden sokereiden poistumista pidetään toteutuneena suhteessa niiden vastaavaan osuuteen alkuvarastossa.
Edellistä alakohtaa sovellettaessa jokainen tietyn kuukauden aikana mainittuun varastoon tuotu yhteisön tai etuuskohtelun alainen sokerimäärä lisätään tapauksen mukaan yhteisön sokerin tai etuuskohtelun alaisen sokerin tässä varastossa saman kuukauden alussa varastoituna olevaan määrään. Molempien sokereiden kyseisen kuukauden aikana varastoon tuoduilla määrillä lisättyjen alkumäärien välistä suhdetta sovelletaan kaikkiin saman kuukauden aikana toteutettuihin poistoihin.
Jos valmistaja tai puhdistaja käyttää useita varastoja ensimmäisessä alakohdassa tarkoitettuun varastointiin, kyseinen jäsenvaltio voi tätä kohtaa sovellettaessa pitää näitä varastoja yhtenä ja samana varastona.
3. Jos enimmäiskiintiön lisäksi tuotettu sokerimäärä korvataan vientiä varten vastaavalla enimmäiskiintiön mukaan tuotetulla määrällä, ensimmäistä määrää pidetään korvauksen soveltamiseksi enimmäiskiintiön rajoissa tuotettuna siitä päivästä, jona viennin tullimuodollisuudet täytetään.
15 artikla
1. Kyseisen kuukauden osalta ja viimeistään toisen tätä kuukautta seuraavan kuukauden kahdentenakymmenentenä päivänä jäsenvaltioiden on vahvistettava jokaisen korvaukseen oikeutetun tai maksuvelvollisen osalta:
a) korvausten kokonaismäärä, johon tämä on oikeutettu, ja
b) erääntyneiden maksujen kokonaismäärä.
2. Edellä 1 kohdassa tarkoitetut määrät on maksettava sitä kuukautta, jolta korvaus saadaan tai maksu erääntyy, seuraavan kolmannen kuukauden ensimmäisen ja kahdennenkymmenennen päivän välisenä aikana.
16 artikla
1. Jos todetaan eroja todellisten varastojen ja varastointikustannusten korvausta varten kirjattujen varastojen välillä, erot on otettava huomioon korvauksia laskettaessa puuttuvien määrien osalta edellisen marraskuun 1 päivästä.
Ylijäämäisten määrien erot otetaan huomioon:
- toteamiskuukaudesta aikavälillä 1 päivästä lokakuuta 31 päivään tammikuuta todettujen erojen osalta,
- edellisen helmikuun 1 päivästä aikavälillä 1 päivästä helmikuuta 30 päivään syyskuuta todettujen erojen osalta.
Ranskan Guadeloupen ja Martiniquen departementtien osalta edellisissä alakohdissa mainittuja päivämääriä pidennetään kolmella kuukaudella.
Jos on mahdollista todeta täsmällisesti päivä, jona nämä erot ovat syntyneet, otetaan huomioon kyseinen päivä.
2. Edellä olevan 12 artiklan 1 kohtaa sovellettaessa hyväksyttynä valmistajan varastona pidetään myös toiselta valmistajalta vuokrattua varastoa, jossa on varastoituna jälkimmäisen valmistajan asetuksen (ETY) N:o 700/73 3 artiklan 2 kohdassa tarkoitetun tilaussopimuksen perusteella tuottamaa sokeria. Jos vuokrattu varasto sijaitsee toisen jäsenvaltion alueella, kyseisten jäsenvaltioiden on sovittava toteutettavista toimenpiteistä. Sen jäsenvaltion, jonka alueelle toimeksiantaja on sijoittautunut, on korvattava kustannukset ja perittävä maksut.
3. Jos jonkun jäsenvaltion valmistajan on tarpeen vuokrata saman jäsenvaltion alueella toisen valmistajan tai kaupallisen varastotilan vuokraajan varasto, tätä varastoa voidaan kyseisen jäsenvaltion ennakolta hyväksymisen perusteella pitää 12 artiklan 1 kohdassa tarkoitettuna ensimmäisen valmistajan varastona.
17 artikla
Korvausta ei myönnetä tuotteille, jotka kuuluvat yhteen asetuksen (ETY) N:o 441/69 2 ja 3 artiklassa tarkoitettuun järjestelmään.
18 artikla
Jos jäsenvaltio on päättänyt, että asetuksen (ETY) N:o 3330/74 30 artiklan säännöksiä ei sovelleta sen alueella, se on vaadittava, että sellaisille sokerimäärille, jotka sen päätöksen vuoksi todetaan tuotetuiksi enimmäiskiintiön lisäksi, mahdollisesti maksettu korvaus palautetaan.
19 artikla
Jäsenvaltioiden on toteutettava kaikki tarvittavat toimenpiteet tämän asetuksen soveltamiseksi ja vahvistettava erityisesti kaikki tarvittavat valvontamenettelyt.
20 artikla
Kumotaan asetus (ETY) N:o 442/70.
21 artikla
Tämä asetus tulee voimaan 1 päivänä syyskuuta 1978. Sen suoraan jähmeästä sokerista saatujen siirappien maksuja ja varastointikustannusten korvaamista koskevia säännöksiä sovelletaan kuitenkin 1 päivästä heinäkuuta 1978.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä elokuuta 1978.

Labels: 4
17
19
15